Furtunile fac ravagii în România. Apele au inundat șosele și casele oamenilor. VIDEO
Direcţia Regională de Drumuri şi Poduri Iaşi anunţă, marţi seară, că se circulă cu greutate din cauza precipitaţiilor abundente pe mai multe sectoare de drum, iar echipajele sunt pregătite să intervină după retragerea apelor.
”Se circulă cu greutate din cauza precipitaţiilor abundente pe mai multe sectoare de drum naţional de pe raza judeţului Iaşi (DN 24 limita cu judeţul Vaslui, DN 28 Bălţaţi - Războieni, DN 28B Boureni - Balş). Echipele Secţiei Drumuri Naţionale Iaşi sunt pregătite să intervină cu utilaje şi cu personal uman pentru curăţarea părţii carosabile, după retragerea apelor”, anunţă, marţi seară, DRDP Iaşi.
Drumarii recomandă șoferilor să circule cu prudenţă şi cu viteză adaptată.
Întreaga regiune a Moldovei este sub atenţionare Cod galben de precipitaţii abundente, până miercuri după-amiază.
Inundații și în Buzău
Pompierii din cadrul ISU au intervenit și în județul Buzău pentru evacuarea apei din mai multe gospodării în urma ploilor înregistrate marţi.
Potrivit ISU, intervenţiile s-au desfăşurat în municipiile Buzău, Râmnicu Sărat şi în comuna Râmnicelu, conform Agerpres.
"În ultimele 20 de minute pompierii buzoieni au fost solicitaţi să intervină pentru evacuarea apei din 3 gospodării: curte inundată în municipiul Buzău (str. Aleea Florilor); curte inundată în municipiul Râmnicu Sărat; locuinţă inundată în localitatea Râmnicelu. Situaţiile menţionate nu au produs victime. În acest moment se execută acţiuni pentru extragerea apei", a transmis ISU.
Judeţul Buzău se află până miercuri sub atenţionare meteorologică Cod galben, fiind anunţate averse şi cu caracter torenţial. În intervale scurte de timp sau prin acumulare, cantităţile de apă vor fi de 25-30 l/mp şi pe alocuri de peste 40-50 l/mp.
Sursa: News.ro
Etichete: inundatii,
Dată publicare:
28-05-2024 22:53